Papersnake/gushiwen huggingface dataset:
临洺关感事
吴兆麟（清代）

剧盗窥三辅，雄关峙百寻。宵行臣道苦，薄谴主恩深。

鸟雀荒原下，莓苔断堞侵。凋伤惜元气，搔首感难禁。
陈景公挽词 其一
王十朋（宋代）

冠玉堂堂骨相奇，起家消息露蓍龟。齿牙不妄千金诺，度量难蓍万顷陂。

车辙过门多长者，箕裘传业有佳儿。西园新卜松楸地，记得公颜向此怡。
沁园春（寿张府判夫人）
姚勉（宋代）

梅笑东风，只两日间，又新岁华。有玉龟阿母，献三蟠实，蕊宫仙子，飞七香车。春满虾帘，雪晴鸳瓦，窗户非烟笼翠纱。萱堂上，看衣翻戏采，觞捧流霞。

君家。元是仙家。几度看菖蒲九节花。来剑池丹井，平分风月，一溪流水，犹泛胡麻。寿庆千秋，荣封两国，绿鬓犹深杨柳鸦。长生药，在蓬莱顶上，不必丹砂。
送崔子还京
岑参（唐代）

匹马西从天外归，扬鞭只共鸟争飞。
送君九月交河北，雪里题诗泪满衣。
咏绩溪道中牡丹二种·重台九心淡紫，进退格
杨万里（宋代）

紫玉盘盛碎紫绡，碎绡拥出九娇饶。
却将些子郁金粉，乱点中央花片梢。
叶叶鲜明还互照，婷婷风韵不胜妖。
折来细两轻寒里，正是东风折半包。
陈推官幽居十咏·载酒寻梅
王炎（宋代）

幽花信美如玉，不愿游人见知。
唤取曲生同载，为春物色南枝。
送邵李二巡简赴京
黄哲（元代）

驿树残朝雨，汀潮急暝流。旌麾从此别，尊酒慰离忧。

虎石经衔箭，龙门拟共舟。蟾溪他夜月，思尔玉京游。
南北史感遇十首
司空图（唐代）

雨淋麟阁名臣画，雪卧龙庭猛将碑。

不用黄金铸侯印，尽输公子买蛾眉。

汉世频封万户侯，云台空峻谢风流。

江南不有名儒相，齿冷中原笑未休。

天风斡海怒长鲸，永固南来百万兵。

若向沧洲犹笑傲，江山虚有石头城。

花迷公子玉楼恩，镜弄佳人红粉春。

不信关山劳远戍，绮罗香外任行尘。

兵围梁殿金瓯破，火发陈宫玉树摧。

奸佞岂能惭误国，空令怀古更徘徊。

行乐最宜连夜景，太平方觉有春风。

千金尽把酬歌舞，犹胜三边赏战功。

桃芳李艳年年发，羌管蛮弦处处多。

海上应无三岛路，人间惟有一声歌。

佳人自折一枝红，把唱新词曲未终。

惟向眼前怜易落，不如抛掷任春风。

景阳楼下花钿镜，玄武湖边锦绣旗。

昔日繁华今日恨，雉媒声晚草芳时。

乱后人间尽不平，秦川花木最伤情。

无穷红艳红尘里，骤马分香散入营。
步虚
陆游（宋代）

曩者过洛阳，宫阙侵云起；今者过洛阳，萧然但荒垒。
铜驼卧深棘，使我恻怆多；可怜陌上人，亦复笑且歌。
世事茫茫几成坏，万人看花身独在。
北邙秋风吹野蒿，古冢渐平新冢高。
过龙洞口占
文上杰（清代）

古洞一村烟，风光瞥眼前。绿阴浓野树，春意动山泉。

僧踏云边路，人耕雨后田。碧桃开两岸，谁棹武陵船。
挽李成之待制六丈三首 其一
毕仲游（宋代）

高论嵇中散，行吟楚大夫。笑谈虽自若，放逐竟何辜。

浮世终难料，苍天不可呼。莫论身后事，忠义付诸孤。
宫庠旅泊
葛立方（宋代）

客里绝经营，清心摧五兵。功名两蜗角，田舍一牛鸣。

行止成阿唯，荣枯略弟兄。欲摅今日意，聊仗五言城。
颂古四十首 其十五
释守珣（宋代）

近日尊位复如何，日面月面哩来啰。自从舞得三台后，拍拍元来总是歌。
山水图为钱塘周士廉作
魏时敏（明代）

佳气接蓬莱，衡门掩绿苔。山深云自合，江涨浪初回。

帆影归渔浦，滩声落钓台。画图殊有兴，千里共徘徊。
锦堂春二首 其二
李慈铭（清代）

庭院雀行悄悄，栏干树影重重。狸奴睡足花枝午，闲扑柳丝风。

细数枝头青子，趁人扇底飞虫。嫩罗新试轻衫影，傍著小榴红。
句 其九
陈轩（宋代）

溪云影乱杉松暝，檐铎声流殿阎寒。
句
苏氏（宋代）

乡人嫁娶重母党，虽我不肯将安云。
题曲水阁
蒋堂（宋代）

危构跨大渊，沦清涤世纷。
飞湍逢石转，漱玉隔山闻。
影乱林花落。丛幽涧草薰。
兹为禊饮地，何羡右将军。
谢姜明德学录见医膏肓痼疾二首 其二
叶颙（元代）

偶然奇疢在膏肓，谢子慇勤数送方。岂但独除前日苦，更能顿歇晚年狂。

云边丹杏香方美，世上黄粱梦正长。时事转艰吾鲜乐，取餐芝术访仙乡。
萧宅二三子赠答诗二十首·石答竹
卢仝（唐代）

石报孤竹君，此客甚高调。共我相共痴，不怕主人天下笑。
我非蛱蝶儿，我非桃李枝。不要儿女扑，不要春风吹。
苔藓印我面，雨露皴我皮。此故不嫌我，突兀蒙相知。
此客即西归，我心徒依依。我欲随客去，累重不解飞。
知弟虚心亦待客，此客何以共报之。
夏秋积雨岁用大祲长言纪实
卫宗武（宋代）

四月五月淫涝积，噬啮丘垤吞原隰。
匪惟为沼荡为陂，万顷秧云泯无迹。
攒雅联尾空飞翻，化鳌为城难障塞。
五湖三泖俗贯通，当接重江势洄潏。
茅茨比屋何可存，谷麦千金不论直。
懦夫全室葬鱼腹，强者呼做作蟊贼。
闭糴成风牢莫回，劝分有令徒无益。
间存垅亩护余苗，曾不什一于千百。
旱赤坚栗刈未齐，晚红{左禾右罢}稏苞欲实。
饥农竞喜新谷收，一饱充肠云可必。
夫何八月天瓢倾，其来震荡而飘忽。
势如阵马奔不停，银溜浪浪欲穿石。
直疑群龙翻九河，小山摇撼大山兀。
须臾泛溢满中庭，平地如渊深计尺。
明朝清进驻变白波，浩浩汤汤弥甚昔。
积阴为冷不堪收，殆类鸿蒙未开闢。
又如历代政昏蒙，熏如宇宙成幽墨。
飚旋雾塞昼冥冥，常俾苍生气湮郁。
檐间点滴无时乾，犹幸滂沱间霂霡。
登场惟苦禾耳生，栖亩尚有禾头出。
深虞衮衮倾盆来，已坏垂成价目灭没。
大家盖藏悉已空，犹恐有司徵敛急。
若使租无斗斛收，卒岁输官何自给。
贫家薪桂米逾珠，待哺嗸嗸并日食。
若使粒价更涌腾，宁不枕藉为沟瘠。
彼苍亦必悯时艰，忍视斯民至斯极。
我念民穷作此歌，歌此能令鬼神泣。
鬼神为我诉之天，天岂不惟民是恤。
似闻诰下驱六丁，翦夷水怪歼群慝。
怒霆笑电悉屏除，抉云推上红轮日。
更愿阳乌溥至仁，大放光明照幽仄。
郁者斯通枉者伸，顿苏民气舒民力。
洪波卷空九土晞，多稼穰穰登黍稷。
庶令千里免阻饥，可反愁邦为乐国。
瓶山古瓶歌
钱梦铃（清代）

剑锋劈破双玉斗，如意击缺唾壶口。汾阴宝鼎埋深渊，禹庙金钟虫啮纽。

古物历劫难自存，玉碎金融况瓦缶。瓶兮尔本抟土成，何当完善落人手。

苍然古色苔藓斑，掘地得自山麓间。一丘今作黄冠宅，旧是官家榷酒关。

想见当年挹注时，髻垦薜暴无妍姿。弃掷堆垛不甚惜，甃以砖石成厜㕒。

或云此物有神护，瓦砾堆中尚完固。腹贮松醪味不渝，口含藓蕊颜非暮。

此语信否吾不凭，重是昆明灰劫遇。吾闻光尧内府法物传，汝定官哥陶器全。

遍体光𥑤粗其边，青铜里之色蔫然。旋遭兵燹惊烽烟，零落风尘散市尘。

斯瓶无分供御前，不材翻得终天年。运会迁移时代久，承平出世良非偶。

居然宝物兵留遗。玉盘磲碗堪为友。吾将佐以赤壁之匏樽，配以子云之酱瓿。

不须七碗玉川茶，常泛三千桑落酒。
赠别南田杨子还晋石
卢楠（明代）

我本卫川豪，君作燕城客。意气各千里，相逢在燕陌。

燕城燕陌各京华，青烟作帐银为沙。五侯龙马耀金鞭，苍螭宝带屈盘拿。

层城日出歌钟起，绣户珠箔幌罗绮。遥忆夔龙集凤池，亦知卫霍矜戚里。

笑倚青萍剑，耻上黄金台。昭王非帝胄，乐毅自凡材。

燕丹空有心，荆卿徒悲哀。白虹没长云，易水不能回。

瑶华翠葆浮云没，锦石雕甍秋后伐。古人已见覆苍苔，今人空对西山月。

西山月出宫殿寒，坐愁白发惊飞湍。风云万里不相待，白羲垂耳蛟龙蟠。

鸡鸣开九关，天狼若可攀。誓欲请长缨，系胡燕然山。

长缨系胡心不朽，君去青山但挥手。落日天风吹海波，月明来劝一杯酒。

酒中慷慨乐事无，据地酣歌玉唾壶。晋石山川为君迓，千岩万壑来长途。

往日春光怀我处，奇花不尽相思树。葡萄露下馀空醅，终日待君那能顾。

沧洲今已暮，瑶草不知路。欲乘黄鹤一问之，为予净扫南田雾。
丁未立春
张镃（宋代）

今岁春从底处回，非关缇室动葭灰。
幽人昨夜池塘梦，已见新春草际来。
送崔氏昆季之金陵（一作秋夜崔八丈水亭送别）
李白（唐代）

放歌倚东楼，行子期晓发。秋风渡江来，吹落山上月。

主人出美酒，灭烛延清光。二崔向金陵，安得不尽觞。

水客弄归棹，云帆卷轻霜。扁舟敬亭下，五两先飘扬。

峡石入水花，碧流日更长。思君无岁月，西笑阻河梁。
朋竹篇
朱浙（明代）

黄君耿介孰与俦，荒园高卧孤亭秋。城市经年不一到，柴门净亭无交游。

平生肝膈向谁是，独与此君同意气。抚几时闻空外音，乐饥自餐淡中味。

昔贤交谊称雷陈，君与此君意更真。四十馀年旧知己，久要未须让古人。

长身玉立俨生客，毅然不肯借辞色。秪将正直结君欢，还以清脩助君德。

道情澹泊两适宜，一日不见君不怡。炎歊坐忘白日午，云霞共订沧洲期。

可爱春阳桃共李，婉态柔香烂如绮。荣华眩眼得几时，翻覆瞥人犹敝屣。

结交莫结桃李花，世情轻薄令人嗟。所贵于君善取友，倾盖相从到白首。
句
贾岛（唐代）

莫是上天宫里唱，歌声飘下玉梁尘。
禅人并化主写真求赞
释正觉（宋代）

这个仪形，丛林饭丁。
春山有雪发衰白，秋水无风眼冷青。
妙明田地，净洁门庭。
万缘不倚活卓卓，一事不著空灵灵。
把手与药兮谁寻本草，问津指源兮自得图经。
次钟侍御游海珠见怀韵
何亮（宋代）

见说移舟傍钓台，阳春高调独能裁。白鱼戏日闻歌起，玄雁凌风带字来。

蛟室扣舷惊鹤梦，螭宫鸣佩想仙才。自怜弱羽非鹏翮，何日丹砂共脱胎。
和陆伯微韵二首
包恢（宋代）

我坐深山底，炎凉总不知。
任他人正闹，嗟世事无奇。
菽尽欢难遂，芹思献尚迟。
荐堂终万里，还许走相随。
春间小诗书赵壁追录之
朱槔（宋代）

小语不知夕，幽香无尽时。
影寒人欲醉，明月照酴醾。
至沙溪拜六一先生墓
曾丰（宋代）

文章事业宋名臣，颍上轻投未老身。
葛水衣冠凄欲断，沙溪泉老郁空陈。
高山踞视废兴事，乔木坐邀来往人。
碑未失真公手泽，中余廊庙旧精神。
征怨
方殿元（清代）

怯把金钱卜，春残不道归。昨宵看月晕，枨触几重围。
乞巧词
施肩吾（唐代）

乞巧望星河，双双并绮罗。
不嫌针眼小，只道月明多。
击鲜行
钱芳标（清代）

吾乡城郭沧溟畔，亲故朝朝击鲜宴。乐事濠梁未足夸，嘉名丙穴无劳羡。

沪渎滩平斥卤多，主人结网胜熬波。苍茫直下冯夷窟，烟雨常闻《欸乃歌》。

河豚贩后芦芽出，春潮蹴岸春云热。筐覆吴趋窖里冰，刀飞少妇厨中雪。

已道鲥鱼色似银，况兼石首烂金鳞。麴米渍成鲟枕脆，豉羹调出箬腴新。

此时鱼税充公府，津市鸣桡复挝鼓。浅筏轻舠弄水儿，高樯巨舶开洋贾。

别有泥沙困豫且，脂膏然炬骨专车。牵鬐力费千夫蹶，曝腊家分半载储。

朅来岛屿孙卢扰，斥堠传烽接三泖。都护旌旗只戒严，渔郎罺罟空施巧。

萧萧戍角满汀洲，丽罶寒星炯不收。无复钓鳌陈水犗，惟看驱马散沙鸥。

海错经年不到眼，充牣临渊那供馔。一片才沾食指腥，百锾早破中人产。

舍人顑颔滞燕台，比目王馀赋强裁。张掾秋风频怅望，冯生弹铗未归来。

挑灯与客论终夕，语罢沧桑感畴昔。下箸谁消易水樽，解钱且换滦河鲫。

近喜波臣静不扬，东南早晚撤边防。盘餐饱饫故园味，醉卧溪梅野竹旁。
次韵陈肇芳竿赠李相士
许月卿（宋代）

相心然后相人形，试相何时可太平。
集思广益真宰相，开诚布公肝胆倾。
先相君子与小人，小人枉了君子赢。
见吾善者笑局局，眼明黄山峰六六。
何哉逆整干天诛，衰汉生灵已鱼肉。
安得重见无极翁，光风霁月黄山谷。
出暖水向新营 其二
郭奎（元代）

山水平生乐，因之欲赋诗。渡溪云影白，入竹鸟声迟。

晓碓粳舂玉，春耕火助菑。树深人偶语，彷佛鹿门期。
菩萨蛮·白云孤映遥山碧
王庭筠（金朝）

白云孤映遥山碧。碧山遥映孤云白。楼倚一天秋。秋天一倚楼。
断肠随雁断。断雁随肠断。来雁与书回。回书与雁来。
风雨赤城旅夜书怀
吴景奎（元代）

吾儿为客在黄山，我向丹丘岁又阑。千里乡关家信远，一灯风雨客毡寒。

衣钩石角难行路，船趁潮头易上滩。须信故园归去好，梅花相伴竹平安。
梁州序 吴惟谦同年寿词
王鏊（明代）

投簪前日，悬弧今旦，节值中秋刚半。玉山回首，升沈眼见多般。

幸有丹崖翠壑，明月清风，天与吾人管。任他荣贵也高眠，无喜无忧便是仙。

攀桂侣，曲江宴。看英雄三百纷消散。年七十，几人健。
燕城读史
罗公升（宋代）

石虎父子恃兵刀，卜世谓与天地期。
那知喋血宫庭者，尽是怀中抱弄儿。
雨中寄东溪韦处士
王建（唐代）

雨中溪破无干地，浸著床头湿著书。

一个月来山水隔，不知茅屋若为居。
送丘景唐赴安岂教
陆文圭（元代）

元枢出督宣威地，名姓江淮草木知。
今见闻孙骑款段，去为博木拥佧比。
诗书泽远真难继，功业时来亦可为。
往事百年无年部，庆岂亭下稻连陂。
句 其十
吴激（宋代）

海东绝域皇华使，天上仙官碧落卿。
端午赐宴观击毬射柳 其二
金幼孜（明代）

凤辇乘时动，宁辞阅武勤。柳间千骑合，花外两朋分。

羽箭凌飞电，金毬度綵云。年年端午节，荣遇沭深恩。
乙巳十月朔开炉三首
范成大（宋代）

石湖今日开炉，纸窗银白新糊。
童子烧红榾柮，老翁睡暖氍毹。
惊风行五章 其一
姚燮（清代）

弱草靡惊风，谁能顾根蒂？漂我同室魂，往将匿何地？

生死凭虎狼，恝焉凛天懠。八口艰半饱，夙命已乖盭。

薄晞争晓阴，路草炫霜翳。便投土窖深，胡敢望安憩？

偕行穷巷间，蒙羞苦无薜。踉跄千百群，十面九垂涕。

相识亦有人，低首但遥避。可怜穷竭心，各因保身敝。

势难窥冰渊，閒暇论高义。触砾愁趼焦，颠倒互牵曳。

假庑聊息劳，已胜百椽惠。眼看深闼居，平等受狼戾。

流汗知腹枵，姑为钳口闭。大陆交颓波，迷津逝焉济。
水云天
程公许（宋代）

楼台错图画，高低各云烟。
小车倦登览，危栏且囘旋。
沧波纳暝色，溟蒙同一天。
此中有真赏，题诗谢雕镌。
偈颂一百二十三首
释普度（宋代）

面皮上刮得霜，枯骨里敲出髓。
转得身，吐得气。
不是不是。
夜听诵太极西铭
陈起（宋代）

六经宇宙包无际，消得斯文一贯穿。万水混茫潮约海，三辰焕贯斗分天。

鸢鱼察理河洛后，金玉追章秦汉前。遥夜并听仍闇味，奎明谁敢第三篇。
拜屺瞻墓有感
马廷鸾（宋代）

我走金塘十五年，新年六十意凄然。
扶藜策蹇趋庐下，洗盏将雏拜影前。
蠹化不妨松饮露，凤栖犹拟柏参天。
微吟缓步沧江晚，一抹青山落照边。
扬州
罗公升（宋代）

琼姬羽化归天去，花后香销扫地空。
要觅扬州旧风物，夕阳禅智立秋风。
浣溪沙（席上再作）
洪适（宋代）

不见丹丘三十年。青山碧水想依然。自惊绿鬓已苍颜。

月在柳依曾径醉，雨荒院菊有谁怜。绣衣归与古人言。
渔父二首 其二
李观（唐代）

村寺钟声渡远滩，半轮残月落前山。徐徐拨棹却归湾，浪叠朝霞锦绣翻。
送客
陈子昂（唐代）

故人洞庭去，杨柳春风生。
相送河洲晚，苍茫别思盈。
白蘋已堪把，绿芷复含荣。
江南多桂树，归客赠生平。
戏灵川令王洵仁仲
邹浩（宋代）

长官贪着祖师禅，有甚心情问我船。一只逃归两只破，谩凭江槛望灵川。
题洋菊四十四种 其十八 卷云绡
弘历（清代）

讵出鲛人室，应成织女机。素娥虽耐冷，裁作五铢衣。
次韵高槎轩燕集之作
张掞（宋代）

江郊风景颇深幽，偶此拏舟得载游。
新草路迷谁辨树，旧矶波暖共寻鸥。
学人渚燕频来往，似客汀云任去留。
醉里有怀空怅望，淡烟斜日满青丘。
偈颂九十三首
释梵琮（宋代）

合眼是旧岁，开眼是新年。
新旧交参处，分明在目前。
梅花香喷雪，杨柳冷含烟。
年头佛法无多子，一句单提妙不传。
红日照开银世界，春风织出锦山川。
连被公荐不果用士夫有见慰者因赋短章 其二
罗钦顺（明代）

江汉秋风日夜清，一壶聊对菊花倾。人心自有光明处，变化无端是五行。
芙蓉六言四首
刘克庄（宋代）

月地不离人世，花城岂必仙家。
且容康节向月，不羡曼卿主花。
荔枝四首 其三
曾巩（宋代）

绛縠囊收白露团，未曾封值向长安。昭阳殿里才闻得，已道佳人不奈寒。
送觉先大师觉先参佛照圆通二老
释德洪（宋代）

浮玉道人雷电舌，法云老师冰雪颜。后来事听诸方外，先数君游二老间。

只把黑甜酬世味，从教螺鬓有诗斑。乘秋曳杖归何处，万叠匡庐是故山。
和谢仲弓廷评栽竹
梅尧臣（宋代）

移得溪边翠，来为庭下阴。
惜根存旧土，带笋助新林。
暗换萧萧叶，知虚寸寸心。
东风莫摇撼，培壅未应深。
送黎知州恬之南京
曹义（明代）

天香拂袖下云霄，思入金陵客路遥。晓日都门倾别酒，西风潞渚发轻桡。

雁声寒度淮河月，帆影晴悬杨子潮。明到想知清乐处，吟看钟阜翠□尧。
夜泊
陈允平（宋代）

停舟野渡头，客路恨悠悠。
叶落风千树，种残月半楼。
芦花双过雁，莎草独眠鸥。
山鬼烧青火，飞来照髑髅。
大人生朝代诸儿五首以春风花草香为韵 其五
项安世（宋代）

何物堪为寿，春山鹤算长。云边风驭稳，松上露巢香。

顶浴丹砂润，翎梳白玉光。宝图双象转，长在寿星傍。
庆萧有容亲家开六
罗钦顺（明代）

老人星见塞鸿来，万里澄明寿域开。望阙礼成天正晓，通家情重句还裁。

清香近起团团树，晚福真宜滟滟杯。心远地偏今是在，要知陶令是仙才。
沅陵驿舍有怀剑昙梦庐
傅寿彤（清代）

十年风雨鬓丝凋，眼底春深路几条。为问相思何处是，乱云孤树五溪桥。
锦阳川九塔寺观许右史碑
李攀龙（明代）

名山谐夙好，况复近吾庐。岚影浮斜照，兹川锦不如。

空林双树老，寒塔九华疏。一片头陀石，新文六代馀。
黄家庄
林逋（宋代）

黄家庄畔一维舟，总是沿流好宿头。
野兴几多寻竹径，风情些小上茶楼。
遥村雨暗鸣寒犊，浅溆沙平下晚鸥。
更有锦帆荒荡事，茫茫随分起诗愁。
清平乐
周紫芝（宋代）

团栾小树。天与香无数。薄艳不禁风日苦。剩著红油遮护。

移栽未到江南。香山鼻观先参。勾引老情偏醉，锦薰笼暖春酣。
秋日湖中
张舆（魏晋）

风波千顷画船开，吹近芙蓉影里来。
倒卷彩霞翻舞袖，斜飞白里溢行杯。
总宜园冷花无主，苏小坟空草作堆。
为倩金戈挥落日，秋声莫向树头催。
游宝云寺，得唐彦猷为杭州日送客舟中手昼一
苏轼（宋代）

出处荣枯一笑空，十年社燕与秋鸿。
谁知白首长河路，还卧当时送客风。
蕉阴秋梦图
张鸣珂（清代）

银河迢迢露华冷，残缸焰短漏声永。单衾瑟缩枕红蕤，月白珧窗澹无影。

绿天未晓宵沈沈，井梧叶落秋风深。疏砧万户动遥响，梦魂遍绕蕉花阴。

星稀雾暗悄难待，美人何处泪痕在。鸳鸯卅六隔圆波，环佩惺忪鬓丝改。

何如选帐梅花根，云鬟泥笑倾瑶樽。双栖翠羽咽春韵，肠断罗浮挂月村。
寄越中文友
葛绍体（宋代）

客情无处著，身事定何如。秀水且停棹，蕺山终结庐。

秋风一杯酒，夜雨半翻书。把手蓬莱顶，梅花腊月初。
次魏知元韵三首
陈造（宋代）

客中把酒挹江山，更藉诗人为解颜。
自是交游十年旧，向来相得立谭间。
即事二首
刘克庄（宋代）

厨人失职晏忘炊，赖是先生贯忍饥。
一客覆羹真小事，举家食粥已多时。
自怜气馁鲜难脍，渐觉身轻鹤可骑。
屈指故交无厚禄，未知太保李公谁。
送梓州高参军还京
卢照邻（唐代）

京洛风尘远，褒斜烟露深。
北游君似智，南飞我异禽。
别路琴声断，秋山猿鸟吟。
一乖青岩酌，空伫白云心。
嬾趣
陆游（宋代）

谢病掩柴荆，年来嬾趣成。
舌根茶味永，鼻观酒香清。
已矣驰驱息，悠然磊磈平。
高眠得三昧，梦断已窗明。
由文德关过相见坡至华岩洞小憩
李友棠（清代）

紞如街鼓犹频敲，荒鸡山郭鸣嘐嘐。俶装西出临远郊，烟岚冷雾沾征䘯。

线路渐逼鼪鼯巢，幽壑俯见杉篁梢。晨星磊落高旻抛，日出下界闻喧努。

峰回径仄诚嵬庨，谁遣五丁开䂭磝。石崖中断风䬘䬘，当关一夫如虎虓。

仰攻坐废千冲轈，何须百二夸函崤。遐观又怯冈峦𡻝，三峰离立殊顤{翏面}。

迁乔入谷登降交，向背起伏扬{方岑}旓。车骑历历无遁淆，仆夫竭蹶汗流骹。

朝饔遥指前山坳，道人行脚僧打包。我亦瓶钵随身捎，斋厨野簌陈尊肴。

洞门呀豁嘘笙匏，挥斥二酉凌三茅。华严法界非虚詨，岩牖枯藤罥蟏蛸。

雪色蝙蝠深壁抓，暗窥但觉寒生髾。试秉烈炬惊潜蛟，石髓凝滴形媌姣。

天花纷缀优昙包，大千色相同影泡。羊须有珠充仙庖，云浆一吸超凡胞。

悔不深入中心怓，此间结宇饶刍茭。乌犍百尾耕荒硗，草堂肯使狱陇嘲。

漫歌长句资欢譊，小胥为记邮程钞。
送人归吴
雍陶（唐代）

远爱春波正满湖，羡君东去是归途。

吟诗好向月中宿，一叫水天沙鹤孤。
九眼井
林同叔（宋代）

幽人凿井住罗浮，暇日吾伊兴自由。仙鸟避吟来照影，九龙飞动碧云秋。
奉和秘监洪丈迎谏议徐公建除之什并次元韵
苏籀（宋代）

建极翊皇舆，蓬庐怀致主。
除书肆时夏，提纲众目举。
满朝想风采，爱及巾垫雨。
平平戒自守，落落进攻取。
定倾繄其人，防秋今尚暑。
执舆岣嵝岭，栉风闽海浦。
破的出新诗，江山缭樽俎。
危机见未萌，刚鲠殊不吐。
成宪万方瞻，作者七人数。
收召无遗贤，商山非为吕。
开悟尧舜心，亢宗诚刻苦。
闭门踰厥垣，孰与驱驰许。
横吹曲辞。关山月
翁绶（唐代）

裴回汉月满边州，照尽天涯到陇头。影转银河寰海静，

光分玉塞古今愁。笳吹远戍孤烽灭，雁下平沙万里秋。

况是故园摇落夜，那堪少妇独登楼。
金刚随机无尽颂 其五 究竟无我分第十七
释印肃（宋代）

沩山牛加字，鼻孔皆相似。牧人执杖看，免惹闲公事。
南乡子八首 其四
吴湖帆（清代）

明月小窗临。知为谁来印我心。正是今宵眠不得，寒侵。

绣被鸳鸯懒去寻。

回忆醉花阴。绿影朦胧泪满襟。不道潇湘清梦觉，难禁。

几度魂消莫此深。
瑞鹤仙·对南山翠峭
陈著（宋代）

对南山翠峭。几百年、银青门第转好。梅花弄春小。向重帘暖处，华筵开早。斑衣簇绕。舞香云、哄堂颂祷。稳生涯、都自心田，自有老天堪靠。应道。□□□□，乐事难逢，可轻过了。鲈肥蟹健，桑落酒、酿来妙。称瑶卮争劝，襟宽放，一点尘嚣不到。但从今、家庆年年，醉乡里笑。
胡子莹同赵艮甫过访金山艮甫有诗见赠次韵 其二
祖观（清代）

赵君不羁士，词坛推宿学。胡子旷代才，妙语超等觉。

嗟予如钝金，久已退芒角。面壁楞伽台，龛经注梵轴。

岂能绝形累，聊以洗心浊。悠悠身后名，腐甘同草木。

良朋聚首难，欢谐谢拘束。邈哉独鹤声，安用候虫续。

挥手问归程，离愁满林麓。江天万里秋，孤舟何处宿。
拟李长吉十二月乐辞 其八 八月
吴景奎（元代）

蘋风夕起凉思多，新愁旧恨生浓蛾。云兜鷾鸸返故国，瑶阶络纬鸣寒莎。

铜仙泓泓泣零露，银湾漾漾吹凉波。素娥徘徊白鸾舞，广庭老树今如何。
金明池（素盘）
赵崇嶓（宋代）

桂海云蒸，瘴山雾暖，片雪何曾到地。羡长日、岛仙清暑，自学得、剪冰裁□。把岁寒、五出工夫，别妆点薰风，尽成清致。尽虹雨翻晴，暮霞焦土，一种凄凉如洗。

酝藉丰标浑无比。应似惜、潇湘蕙疏兰弃。纵未入、众芳题品，终自倚、一涯风味。待等间、留取遗芬，伴萝卜芳菲，蔷薇清泚。看佩贯胡绳，心灰宝燎，到了未输兰蕙。
月夜
方岳（宋代）

人间执热难为睡，起听松风视月明。
天净略无云一点，夜深已月鹤三更。
自经秋后可曾雨，才入山来如许清。
能得风多残暑生，草根何处不蛩声。
观北来倡优
严粲（宋代）

见说中原极可哀，更无飞鸟下蒿莱。吾侬尚笑倡优拙，欲唤新翻歌舞来。
次李本存见寄韵
叶颙（元代）

陶令归官后，琴书对酒杯。未闻丹诏起，长伴白云来。

梦里乡关远，闲中岁月催。草庐春渐暖，应动武侯雷。
晦日泛舟应诏诗
卢元明（魏晋）

轻灰吹上管，落蓂飘下蒂。迟迟春色华，晼晼年光丽。
十离诗 笔离手
薛涛（唐代）

越管宣毫始称情，红笺纸上撒花琼。都缘用久锋头尽，不得羲之手里擎。
刘晞扬贫甚爨烟不属而读书
王庭圭（宋代）

荷锄初读书，中原已鼎沸。辍耕仰太息，衣食尚卒岁。

喧呼传点丁，田庐忽湮替。产尽犹索租，从何出租税。

乃知天宝后，信如石壕吏。君门九重深，旗戟森兵卫。

朱轓背相望，莫肯察凋弊。赖子天资高，追琢自成器。

时能从诸生，扣门来问字。长篇烂溢目，春葩吐奇丽。

饥虽不堪煮，要自饱风味。乃翁昔好事，宾客常满位。

小儿听客语，炊甑忘著箅。岂虑饭成糜，迩来糜亦废。

时能馈升斗，与子黔突喙。
妙法庵二首
赵良佐（宋代）

乘兴来游古道场，远村落日卧牛羊。
暂能摆脱尘埃念，瓦鼎烟消柏子香。
酬杨侍郎凭见寄
刘禹锡（唐代）

翔鸾阙底谢皇恩，缨上沧浪旧水痕。

疏傅挥金忽相忆，远擎长句与招魂。
晚登横州城望
欧阳辂（清代）

落叶声中日又残，荒城清夜此凭栏。九秋星斗盘空大，万壑风涛卷地寒。

了了乡音知雁户，濛濛山色是珠官。卢敖漫自贪奇胜，未觉人间八极宽。
夏早奉诏余杭疏决归上封事
程公许（宋代）

桑林忱祷极焦劳，奉诏宽刑辍省曹。
玉食不怡先损己，璇穹何忍尚屯膏。
运河今乃通车辙，眢井谁能举桔槔。
饱食太他心自愧，封章不隔九天高。
送嵇漪园之黔蜀
王畿（明代）

江头杨柳草芊芊，何事临岐更茫然。匹马短衣愁去路，高堂老母望归年。

荒鸡频破沧江梦，鼙鼓犹惊紫塞天。漫把文章论巴蜀，乌蛮落照夜郎烟。
次韵廓然送瑫上人
释德洪（宋代）

营办胜缘真戏事，临平此偈亦逢场。妙无影迹如龙句，应笑痴人戽夜塘。
句
吴志淳（元代）

晚凉浴罢閒无事，水阁东头看月生。
送南大司寇沈何山年兄予告归里
毕自严（明代）

秋叶如蓬清露盘，遥闻莼鲙倍加餐。东山岂为苍生卧，北斗长加法曜丹。

竹马有缘白发旧，西湖无恙海鸥宽。看君仪羽云霄上，愧我陈情墨已残。
风入松 题城西草屋
沈禧（元代）

隐君家住郭西＊。清政总堪论。身居尘市心丘壑，四时将、风月平分。座有洪儒谈笑，门多长者蹄轮。数椽草屋仅容身。别是一乾坤。小山花木饶佳趣，势崭岩、气压昆仑。兴到自弹绿绮，闲来时倒金樽。
董奉山
陈师韩（宋代）

院宇萧萧锁暮烟，昔人曾见此升仙。
静看今日流渠水，应是当年炼药泉。
座上山川疑改旧，林中僧行尽长年。
我来寄宿应怀古，始信乡民不妄传。
立秋日抵家
罗奕佐（明代）

杨柳新舒帝里过，梧桐初下返烟萝。堪娱老大加餐健，犹喜儿烟识字多。

燕垒经秋还傍主，柴门依旧亦张罗。黄金白发休相问，箕踞风前但啸歌。
黄尚书挽诗二首
项安世（宋代）

嗣对膺图日，群生望治时。
忽闻公已病，相顾事堪疑。
竟作堂堂去，空书咄咄词。
眼中衰泪尽，持底送灵輀。
新晴
许及之（宋代）

暖日烘晴麦正秋，麦田高下五分收。稍苏凋瘵天之力，赈粜新来减几筹。
偈颂七十八首
释正觉（宋代）

半夜谁传无尽灯，黄梅席上许卢能。
虚明自照非心力，分付丛林了事僧。
太湖舟中眺上方灵岩诸山
姚燮（清代）

移帆指平漾，湖色开犹微。稍稍拓新苇，渐渐藏绿漪。

遥山各横睐，流媚秋烟姿。初阳澹与射，百变无定仪。

怀人致幽怆，揽景愁馀菲。孤塔苦无傍，断雁时来飞。

倘闻帝子乐，寒浒扬灵旗。天裳被萝叶，愿慰区区私。
惠州 其二
彭汝砺（宋代）

雾暗山千叠，冰寒水一涯。风高天作雪，日晚露迷沙。

居士身如梦，行人驿是家。青灯无意绪，点点自成花。
题先妣邹太人味蔗轩遗集
江韵梅（清代）

《国风》采歌谣，不因巾帼弃。闺阁多贤媛，岂仅酒食议。

吾母幼淑慎，不为儿嬉戏。绣馀读诗书，四德悉纯粹。

随宦游齐东，孝友两无愧。作嫔于先公，敬戒主中馈。

吾祖瘁文衡，节冷滇闽使。家门盛科名，同怀奋鹏翅。

威姑年正高，妇职益周至。勉力奉晨昏，典衣供药饵。

吾父捷贤书，礼闱伤十踬。皋比隆赵州，名动公卿屣。

桃李溥春风，刀尺撄闺思。苜蓿盘终虚，悲生展禽谥。

予雁序五人，抚育皆亲累。茕茕藐诸孤，惨惨呼天泪。

阿干送榇归，烽火江乡悸。补屋惟牵萝，长安居不易。

婚嫁得粗完，两荆枝又萎。世胄竟凋零，津门寓嫠稚。

苦节天所褒，乃为造物忌。茹荼四十年，蔗味痛难遂。

平生真性灵，景物自言志。愁来付短吟，信笔记时事。

即此一卷诗，颇为精神寄。如见呕心血，如见貌憔悴。

身世历诸艰，十只道一二。余也恐散佚，敬谨为编次。

萱荫北堂摧，劬劳犹可识。书成付阿咸，濡翰泪痕渍。
宿舒州境上
彭汝砺（宋代）

江淮五月水涵涵，稍系扁舟宿翠岚。半夜月明风转北，五湖归思满双帆。
孟子 觳觫牛
陈普（宋代）

堂上一言何自发，分明太极本真存。因知忍性元皆善，利欲遮迷只自昏。
东黄四景为族叔祖方轩先生赋 其一 文笔钟灵
黄仲昭（明代）

石幢亭亭苍玉立，数寻遥倚西山碧。宛如大笔架山曲，壮观莆城闻自昔。

吾家聚族幢之东，人豪迭出称儒宗。咸谓斯幢作文笔，千年秀气兹焉钟。

风景依然尚如此，孕秀钟灵殊未已。云仍努力绍书香，罔俾前修得专美。
人日 其二
弘历（清代）

韶华渐可寻，人日此登临。雪色晞阳怯，苔痕傍砌侵。

阶蓂无落叶，谷鸟有佳音。綵片何须剪，春光入上林。
送雩都尹周廷侃之任
张弼（明代）

雩都山头金鸡啼，雩都县里使君来。君来袖得仁风扇，坐令民物春熙熙。

三年政成报天子，鼓琴时和南薰诗。
赠余月心五首
文天祥（宋代）

月比于人历世多，才圆又缺几消磨。
只因受用长生药，嗟尔死蛙如月何。
闻潮阳吴子野出家
苏轼（宋代）

予昔少年日，气盖里闾侠。
自言似剧孟，叩门知缓急。
千金已散尽，白首空四壁。
烈士叹暮年，老骥悲伏枥。
妻孥真敝履，脱弃何足惜。
四大犹幻座，衣冠矧外物。
一朝发无上，愿老灵山宅。
世事子如何，禅心久空寂。
世间出世间，此道无两得。
故应入枯槁，习气要除拂。
丈夫生岂易，趣舍志匪石。
当为狮子吼，佛法无南北。
周涛权宰大冶以湖光亭诗见寄因和之
金君卿（宋代）

面揖清光万顷陂，满帘秋色曙阴微。
回环远岫烟中辩，片段闲阴镜里飞。
富冶地饶民讼简，洞庭风便客舟稀。
知君已厌江山思，亭下生吟日望归。
送吴信叟
卷刚中（宋代）

人生聚散只寻常，特地关情是异乡。
夜话不知边月落，离愁还似峡江长。
抟风有力须腾上，守塞无能合退藏。
黄阁有人如见问，为言衰病忆东阳。
句
陈廓（宋代）

沧江练清晖阁，古榭苔封燕喜碑。
末利
吕本中（宋代）

香如含笑全然胜，韵比酴醾更似高。所恨海滨出太远，初无名字入风骚。
曲玉管•当年
董以宁（清代）

靧面为容，簸钱学戏，当年彷佛应呼弟。便到韶华两八，不解嫌应。

镇相依。花浪栏边，蝉纱帘内，香怀贴抱梳新髻。双觑菱花，曾将一笑酬之。

忍轻离。

此后堪悲，奈一旦、画舠南北，但闻鸿便传言，遥知已定婚期。

泪沾衣。悔当年两小，玉台曾未结红丝。到今日重逢，瞥地凝思。
复吴秘正五诗
陈造（宋代）

我如不材材，自诳无用用。
向来风月前，诗笔颇吟弄。
低摧发皓白，无与世轻重。
枯株欲丹黄，因君弥自讼。
四月一日蒙赐宴浣花新建草堂感恩怀古偶作
方孝孺（明代）

灵雨过瑶阶，朝阳丽金殿。吾王讲艺馀，特赐群儒宴。

玆惟杜子宅，遗址当郊甸。盛代仰前脩，高堂歘重建。

葺茅昭旧迹，拓地增新观。栋宇极崇华，檐甍俨雕焕。

两楹陈绮席，仙体兼珍膳。列坐无俗宾，衔恩共酬劝。

花溪浮砌净，雪岭当窗见。览物独兴怀，古人如对面。

追思天宝后，宇内疲征战。徒抱稷契心，莫睹唐虞禅。

薄游经险阻，放意娱篇翰。使获遭圣明，宁令老贫贱。

人生鲜遇合，自昔共嗟惋。并世或弃捐，千秋有相羡。

吾曹独何幸，浅技蒙深眷。难报国士知，空为昔贤叹。

江山钟粹美，天地存幽赞。伫俟英俊兴，重看盛文献。
七月十一日雨后东巡过鸣谦驿
陆深（明代）

客居何似隐居閒，城里不如城外山。涧水独澄吟骨瘦，秋风又上鬓毛斑。

黄花信早高低路，白雁霜前紫翠关。爱杀无心云一片，随风飞去复飞还。
次韵梁教授
陈造（宋代）

一代司马公，山立皋稷后。
声名竦华夷，所乐在五亩。
著书不止陵左班，措世治平嘉佑间。
不欺之学谁与嗣，元城逸驾君独攀。
秀野之堂新断手，俨如拱侍公左右。
扁榜结字吾何取，顾使与堂传永久。
斯邕古篆学未成，钟王石经空典刑。
向来玩碑一再宿，怒猊渴骥惭旧评。
柴车争道乏妙领，画沙之锥犹露颖。
闭门柿叶徒满屋，竟使吴霜飒垂颈。
潮乎相逢奈老何，妙语爱君金叵罗。
及君未中元佑科，深衣容我时相过。
再次韵述怀约子文见过
范成大（宋代）

灰木心形雪满头，鹤凫长短不悲忧。瓮畦纯白无机械，蒲局枭卢任博投。

若爱陶陶并兀兀，先须莫莫与休休。个中情话谁能共，鸡黍明当挽仲由。
送允中斋王参政入闽
王义山（宋代）

未到三山声已雷，此行正好趁海开。
榜文争看乖崖押，士类欢呼常衮来。
不信闽中能独占，要令天下总春回。
江西争得公来定，只怕朝家有诏催。
杜峰
符锡（明代）

杜峰别来今几秋，清诗写入小堂幽。但得主人常对酒，不知何处是并州。
若禔告行再寄二诗 其一
李之仪（宋代）

前日报君明日行，强凭诗句写离情。悬知北海经旬别，须滞韶山半日程。

环席已甘搀上首，馀罍应不负同倾。预期一笑东门外，剩记樽前醉里声。
通远驿
邓云霄（明代）

驿路烟岚虎豹含，微官真愧远游身。谁怜三万六千日，半作东游南北人。

芳草故随行客马，啼莺犹似故园春。门前五柳堪招隐，回首柴桑独怆神。
襄阳曲四首
李白（唐代）

襄阳行乐处，歌舞白铜鞮。
江城回绿水，花月使人迷。

山公醉酒时，酩酊高阳下。
头上白接篱，倒著还骑马。

岘山临汉水，水绿沙如雪。
上有堕泪碑，青苔久磨灭。

且醉习家池，莫看堕泪碑。
山公欲上马，笑杀襄阳儿。
古意
刘驾（唐代）

蒲帆出浦去，但见浦边树。不如马行郎，马迹犹在路。

大舟不相载，买宅令委住。莫道留金多，本非爱郎富。
赠人
吕本中（宋代）

他年好兄弟，见我峤南时。相对能忘病，清言可疗饥。

后生宁复有，末俗漫相疑。尚想闲居处，疏灯守破帷。
谢兴公上人寄山水簇子
齐己（唐代）

半幅古潺颜，看来心意闲。何须寻鸟道，即此出人间。

巘暮疑啼狖，松深认掩关。知君远相惠，免我忆归山。
力农三诗 其三
乌斯道（明代）

日出事输作，先日听新令。黾勉田野中，奈此草莱盛。

锄垦知土脉，耕牧识牛性。夕归还读书，聊以俟天命。
奉呈鼓山云门二老
吕本中（宋代）

汝水相逢今几年，只今同住海南偏。月明本自无亏缺，山色何尝有变迁。

他日会逢昆弟语，一时惊散老狐禅。倘因居士闲开口，却作冲和二月天。
应制撰颖殇王挽歌四首 其三
陆深（明代）

瑶圃秋先到，珠林露易晞。千官歌执绋，万乘泪沾衣。

正气苍冥阔，佳城紫翠围。多应是神物，华表鹤重归。
甲辰闰月初伏快雨凉风昼眠初觉庭前小栏花木
蔡襄（宋代）

闰夏天地热焰烘，崇朝快雨随清风。
昼轩梦觉开前栊，画栏花草意气雄。
侧枕遥问数异同，如子微物烦化工。
盍各言尔之所从，繁葩富艳生未红。
枯条大蕊千万重，修幹点缀赤日中。
蠲去忧忿谁与功，采摘烹煮祛烦胸。
秋霜钜实垂如瓮，横柯远引交加丛。
叶抽绿剑端黄茸，直立开拂泉货通。
叠绕翠羽翻虬龙，误入畦町非余公。
助涤渴肺思匪躬，物物自名词不穷。
愿当我意乃汝容，负汝不饮惭衰翁。
题韩御医山水图
杨荣（明代）

幽人襟度何潇洒，时来踞坐长松下。天边翠壁高嵯峨，石上垂萝已堪把。

兴来看山不厌山，仰视浮云不可攀。流泉隐隐出岩谷，长疑激石鸣潺湲。

只今作官居显职，日日承恩登禁掖。还山未得但看图，一段閒情付秋碧。
吴氏双桂歌
孙一元（明代）

吴家轩前有双桂，虬枝曲铁相交蹉。黑飙一夜鬼神会，天香堕地愁素娥。

露霭向晓半身湿，烟痕翠剥莓苔多。迩来更借栽培力，开花无数黄金柯。

君家兄弟好奇古，携我共坐青婆娑。月色轻摇白鸾箑，秋光浮动金叵罗。

气酣耳热发大叫，仰面不怕真宰诃。寒蟾无语玄兔泣，一泓翠影摇山河。

相看一笑唾壶缺，揽笔赠君双桂歌。
没蕃故人
张籍（唐代）

前年戍月支，城下没全师。(戍 一作：伐；城下 一作：城上)
蕃汉断消息，死生长别离。
无人收废帐，归马识残旗。
欲祭疑君在，天涯哭此时。
秋怀二首 其一
沈与求（宋代）

庭柯脱翳叶，归翼断经过。水槛清渔罟，风棂响药罗。

傲霜荷柄少，团露橘丛多。秋色遂如此，愁成今几何。
辛酉富池元宵写怀二首
董嗣杲（宋代）

七年交春七日强，蒙蒙春雨吞江乡。
此夕莫知是元夕，地炉埋江身犹僵。
鼓箫声绝想景物，灯火焰短如寻常。
逢辰往往思济胜，此际何异栖幽荒。
推窗且畏江风恶，风柔却忆沙河塘。
一竿星点富池庙，随炙随灭无精光。
庆张维学擢乡郡阴阳正术
韩雍（明代）

家世儒医四海闻，兼通造化独超群。公心荐剡资贤守，清职居乡感圣君。

步出杏林观地理，坐依橘井玩天文。惠庵庆泽传来久，济美行看振二勋。
南歌子·灵腑诸尘净
王吉昌（元代）

灵腑诸尘净，民山一气生。三田昼夜铁牛耕。鼓润风雷，金井长琼英。火力凭加减，冰肌应候烹。圆明方寸鬼神惊。悦畅仙童，饵讫恣飞行。
与崔德符田元邈别后奉寄
吕本中（宋代）

处僻犹多事，陪公得暂闲。直缘怕酒去，不为忆家还。

苦语知无策，微官直强颜。高城更南望，林断有青山。
书事
戴复古（宋代）

打鼓行船未有期，恰如江上阻风时。
诗中一段闲公事，幸不妨人吃荔枝。
杏花鹦鹉
赵佶（宋代）

并亚陇云飞，稳巢文杏枝。高栖良自得，蜂蝶莫相疑。
次张贞居所赋云林
陆友（元代）

松花新酿碧琳腴，洗杓何妨起病夫。菌阁下帘修隐诀，云林扫榻挂仙图。

旋移竹近文书案，自汲泉添刻漏壶。闻说华阳多玉食，洞中燕肉腻如酥。
和竹轩张史君来字韵二首
王迈（宋代）

一自都门拂袖来，意味岁月亦悠哉。
填波精卫功良苦，享乐鶢鶋心自猜。
老矣力衰难运甓，偶然兴到且传杯。
君侯若使居王所，片善还能采草莱。
谢惠计院分饷新茶
吴潜（宋代）

乾坤正气清且劲，长挟春风作襟韵。
不惟散满诗人脾，还入灵根茁苕颖。
顾山仙人昙滞家，带春蒐摘黄金芽。
擣碎云英琢苍璧，旋泻玉瓷浮白花。
半瓯和露沾喉吻，甘润绕肌香贯顶。
孔光贤处不脂韦，长孺直时无苦梗。
平生腐儒汤饼肠，不堪入饼分头纲。
多君乡味裹将送，谓我诗情应得尝。
分无蛾眉捧玉椀，亦乏撑肠五千卷。
活火新泉点啜来，俨若少阳人觌面。
饮散登台嗅老香，却忆家山菊径荒。
明朝便作玉川子，两腋乘风归故乡。
汴梁除夜
元好问（金朝）

六街歌鼓待晨钟，四壁寒斋只病翁。鬓雪得年应更白，灯花何喜也能红。

养生有论人空老，祖道无诗鬼亦穷。数日西园看车马，一番桃李又春风。
袭美以纱巾见惠继以雅音，因次韵酬谢
陆龟蒙（唐代）

薄如蝉翅背斜阳，不称春前赠罱郎。初觉顶寒生远吹，

预忧头罱透新霜。堪窥水槛澄波影，好拂花墙亚蕊香。

知有芙蓉留自戴，欲峨烟雾访黄房。
黄贞父过访寓中余报谒已计偕北上矣
胡应麟（明代）

握手蓬门话太玄，如云车骑去飘然。长鸣騄駬燕台上，淡扫蛾眉汉阙前。

是处名山藏彩笔，何人流水和朱弦。花枝烂漫平康下，好趁春风十日眠。
朝中措
张抡（宋代）

碧波深处锦鳞游。波面小渔舟。不为来贪香饵，如何赚得吞钩。

绿蓑青＿，吾生自断，终老汀洲。买断一江风月，胜如千户封侯。
午窗骤雨
韩淲（宋代）

日暖石础润，雷雨响空山。草木尽披霏，云气满窗间。

我方岸帻坐，与客谈笑间。会当乘少霁，午阴听潺湲。
秋怀
陆游（宋代）

火食非初志，衣尘每自哀。
危途触灩澦，归兴薄蓬莱。
逋客传琴调，高僧乞药栽。
人间岂不好？病眼自慵开。
久旱湫舍殆不可遣免一夕雷雨忽作
李之仪（宋代）

半夜一濯雨，断梦失炎蒸。汗甑不复鼓，蚊雷为之停。

逡巡万窍号，破窗风如倾。絺帷强主宰，庭砌已满盈。

极护老稚奔，欢呼闾里情。但觉万里返，浩荡随沧溟。

掠眼才闪烁，劈耳俄掀轰。岂暇计飘溺，且护婴儿惊。

小休月在户，却视斗挂甍。唧唧与啾啾，次第先秋鸣。

粤从腊雪后，旱魃苦自明。焦枯病三农，芽田不滋荣。

陇亩半坼裂，几席饶蝇虻。端若一大难，眊焉犹宿酲。

点我读书灯，凉宵聊与征。庶几简牍中，暂寓蛮触争。
岳州二乔冢
凌义渠（明代）

家住东吴魂寄楚，寂守官仓一抔土。即看丛祀遍湖湄，耻为幻惑亲酒脯。

香囊绣带已如尘，累劫岂犹恋残楮。生前挟婿各不俗，何日同携永归处。

含情艳向姊妹花，月明娟娟相尔汝。
和马宜州卜居七首·退圃
王炎（宋代）

争利欲心汲汲，争名私智閒閒。
公独退身一步，静中着眼回看。
题贺公画
胡奎（元代）

百顷荷花一叶舟，贺家湖上汎高秋。南风吹散朝来雨，移得青山近屋头。
啾啾吟
王守仁（明代）

知者不惑仁不忧，君胡戚戚眉双愁？信步行来皆坦道，凭天判下非人谋。

用之则行舍即休，此身浩荡浮虚舟。丈夫落落掀天地，岂顾束缚如穷囚。

千金之珠弹鸟雀，掘土何烦用镯镂？君不见东家老翁防虎患，虎夜入室衔其头？

西家儿童不识虎，报竿驱虎如驱牛。痴人惩噎遂废食，愚者畏溺先自投。

人生达命自洒落，忧谗避毁徒啾啾。
落第客塞下代卢龙诸将寄京洛相知四首
阮自华（明代）

朔气厉高秋，将军洗镯镂。
劳云出塞暗，疲马傍人愁。
风色侵重铠，霜威折丈矛。
贵人能作赋，何不自封侯。¤
游春
张玉娘（宋代）

侍儿传野约，趣伴出邻姬。竹外花迎佩，溪边柳笑眉。

春随流水远，日度锦云迟。拾翠人争问，含羞独有诗。
用汪彦章内翰诸公韵二首呈信字
仲并（宋代）

王门一岁几经过，客裹承颜未厌多。
诗卷心胸倾锦绣，珍庖盘釜荐麟驼。
自惭淮海可怜客，每费江湖无尽波。
玉树芝兰为公喜，庭空千丈影婆娑。
英石铺道中
杨万里（宋代）

一路石山春更绿，见骨也无斤许肉。
一峰过了一峰来，病眼将迎看不足。
先生尽日行石间，恰如蚁子缘假山。
穿云渡水千万曲，此身元不离岩峦。
莫嫌宿处破茅屋，四方八面森冰玉。
孤峰高绝连峰低，冈者如廪尖如锥。
苍然秀色借不得，春风领入玉东西。
英州那得许多石，误入天公假山国。
长吟玉音金阙步虚
赵佶（宋代）

始青黎元盖，金香结朱烟。飞晨总翘辔，稽首玉帝前。

帝心浩以舒，锡吾太灵篇。是谓不灭道，万天秉吾权。

吾行空洞中，下仙昧其渊。
董伯和竹溪寓居
陈著（宋代）

三井西边十亩坡，与云盘礴傲羲娥。危时自说升平话，险地今为安乐窝。

鱼鳖收溪供草酌，竹松临户当花窠。故园台榭姑苏问，万事从来蚁一柯。
新野道中
黄滔（唐代）

野堂如雪草如茵，光武城边一水滨。越客归遥春有雨，

杜鹃啼苦夜无人。东堂岁去衔杯懒，南浦期来落泪频。

莫道还家不惆怅，苏秦羁旅长卿贫。
月夜有怀黄端公兼简朱孙二判官
清江（唐代）

月照疏林惊鹊飞，羁人此夜共无依。青门旅寓身空老，

白首头陀力渐微。屡向曲池陪逸少，几回戎幕接玄晖。

四科弟子称文学，五马诸侯是绣衣。江雁往来曾不定，

野云摇曳本无机。修行未尽身将尽，欲向东山掩旧扉。
分司洛中多暇数与诸客宴游醉后狂吟偶成十韵…奇章公
白居易（唐代）

性与时相远，身将世两忘。寄名朝士籍，寓兴少年场。

老岂无谈笑，贫犹有酒浆。随时来伴侣，逐日用风光。

数数游何爽，些些病未妨。天教荣启乐，人恕接舆狂。

改业为逋客，移家住醉乡。不论招梦得，兼拟诱奇章。

要路风波险，权门市井忙。世间无可恋，不是不思量。
寄酬蔡州王陶正言
赵抃（宋代）

自顾愚无堪，老大何所用。得郡江湖来，一意云泉纵。

惊此西南江，连夕东北梦。乃知故人念，许与明月共。

荆书一纸贤，季诺千金重。寄我琼瑶篇，使得长讽诵。

寒松有唳鹤，高梧有鸣凤。何日谢知音，为鼓商弦弄。
关山月
王褒(南北朝)（南北朝）

关山夜月明，秋色照孤城。
影亏同汉阵，轮满逐胡兵。
天寒光转白，风多晕欲生。
寄言亭上吏，游客解鸡鸣。
送化士 其五
释慧空（宋代）

直为江西老宿，便忘世路间关。千里一辞闽岭，四年三到疏山。
和庭橘
韦骧（宋代）

常思洞庭橘，美实冠南方。雪蘤千林谢，金衣万顷黄。

辉光依泽国，彷佛在仙乡。沈咏滋迎露，韦诗寄待霜。

远邦方渴想，邻圃得清香。未用矜封户，何如助釂觞。

分甘音尚阻，抽思韵空长。岂必三吴渚，宁烦一苇航。

支筇即可到，反掌便堪尝。慰我东南梦，殷勤送斐章。
绝句
张伯端（宋代）

俗语常言合圣道，宜向其中细寻讨。
能将日用颠倒求，天地尘沙尽成宝。
六月十一日窗散愁
舒岳祥（宋代）

平生志大孔文举，牢落依然不可羁。
茨阖小窗巢燕子，菰蒲新可式鹅儿。
胸襟大闷书不读，口吻微吟人未知。
安得一蓑江海去，持螯作鱠卧鸱夷。
石经堂
李石（宋代）

我来一登石经堂，从以诸生行两庑。
诸生读经半白头，问以始两箝不语。
我闻此经昔中都郎中所隶乃其祖。迩来离乱已亡失，
楷本仅能传蜀土。蜀王闰位供扫除，
独此仍为盛时取。为将严鐍守重扃，
护以缭垣崇邃宇。列之学官岂无意，
不但阙文存夏五。大开明镜别妍媸，
时扣洪钟谐律吕。后生不复事丹铅，
抵死唯知守藤楮。字音随口妄蜺霓，
点画分毫谬鱼鲁。日月当天空委照，
盲俗相欺纷莫睹。石经虽古奈尔何，
人竞传今不传古。行行矧肯捩眼觑，
藓剥苔封费撑拄。坚鑱仅免饱蟫鱼，
隘道争来宅狐鼠。此间邹人傥借问，
为问石经谁是主。忆昨敲门肆诃斥，
几度循墙夸伛偻。登登阁阁隐金槌，
耳聒散空垂雹雨。蜡薰煤染连作卷，
玉轴锦装如束杵。岂无一物媚权豪，
几纸才堪博圭组。尔之所得固么麽，
我则何由宽击拊。一槌只作一字讹，
讹至万千那复数。石经之害此其大，
给有鬼神谁可御。忆昔尝为博士官，
首善堂中容接武。心知不是世间书，
云汉森然城百堵。恢恢帝所有余地，
忍使石经留外府。便当连舸下瞿塘，
飞上三山如插羽。缣缃舛谬钟鼎暗，
天罅岂容无一补。巍巍玉帝殿中央，
河洛东西翼龙虎。虽然斯文属兴废，
帝既有心天亦许。作诗未用拟韩公，
考篆庶几追石鼓。
山居十三首
蔡格（宋代）

野花幽草满庭除，生意绵绵接太虚。
独坐空斋无一事，呼童三径乐教锄。
咏史诗。陇西
胡曾（唐代）

乘春来到陇山西，隗氏城荒碧草齐。

好笑王元不量力，函关那受一丸泥。
送别张长官东归
敖陶孙（宋代）

劝君少留持一觞，三年一日才初长。
春风愔愔著桃李，露雨初初开麻桑。
道傍箫鼓莫凄咽，使君平生面如铁。
裁量渠是台阁具，坐使霜蹄困羁绁。
前生疮痏生潢池，手披腹摩随所医。
州家徵财使家督，灌输辇送无愆期。
诸郎自是丰年玉，谁能待荒学储谷。
虚名作崇谨勿近，介者得嫌同者俗。
臞庵先生室无邻，晚年得君情更亲。
常时问政有宽猛，独觉处世无缁磷。
何人幕府容疏懒，忆君高楼衣带缓。
朅来问讯池上鱼，一笑相看喜无算。
了知喜极还生愁，独自含情上小舟。
府中参佐足追送，坐念长江天际流。
还家且种监官枣，垂柳当门乐华皓。
诏书定起尹翁涂，珍重身名莫草草。
满庭芳·身是庵儿
佚名（宋代）

身是庵儿，性为庵主，耳目便是门窗。壁中为舍，腹是厨房。心是当厨博士，运水火、炼就元阳。心宁守，依时饭熟，盛与主人尝。休出庵外去，些儿迷路，难奔家乡。端然庵内坐，修补中央。运就金梁玉柱。透清风明月灵光。安然坐，不摇不动，怕甚恶风霜。
筠溪
释绍昙（宋代）

虚心中有箭锋机，妙密谁云立处危。
大道陵迟全劲节，香严一击未忘知。
迷途
吴与弼（明代）

山路少人行，凭谁一问津。迷途应已远，返复枉伤神。
忆旧游（寓毗陵有怀澄江旧友）
张炎（宋代）

笑铭崖笔倦，访雪舟寒，觅里寻邻。半掩闲门草，看长松落荫，旧榻悬尘。自怜此来何事，不为忆鲈莼。但回首当年，芙蓉城里，胜友如云。

思君。度遥夜，谩疑是梅花，檐下空巡。蝶与周俱梦，折一枝聊寄，古意殊真。渺然望极来雁，传与异乡春。尚记得行歌，阳关西出无故人。
和陈鲁山十诗以孟夏草木长遶屋树扶疏为韵
陆游（宋代）

大父昔在朝，腾上唯恐早。
淡然清班中，灰寒而木槁。
议论主中和，人才进耆老。
至今下马坟，不生刺人草。
探禹穴
邓深（宋代）

禹穴镇名山，神龙夙呵卫。
告成馀此迹，天地相终始。
昔在绍兴馀，吊古先君子。
探穴勇跻攀，慨叹不能已。
援笔赋会稽，兼述风土美。
趋庭童左卯时，诵之能略记。
颇识寻幽趣，便有东游志。
道路阻且长，日月疾难恃。
此兴堕渺茫，转烛逾三纪。
两年寓临安，相隔才一水。
登览似可期，特未敢必耳。
今年正日末，乃不料行止。
云随渡江风，身著千岩里。
借问自何方，可访夏后氏。
或指高峰云，近在十五里。
是日天气清，好风濯衣袂。
兴来不假懒，偕行二三子。
犹子试上庠，邂逅迹能侍。
呼舟汎镜湖，肌肤扑空翠。
新荷点青钱，鱼行不相避。
水净无波涛，曾不逾时至。
舍棹叩仙扉，宫额赐龙瑞。
古道怪松引，重门老柏倚。
苔径稍深登，曲折穷幽邃。
巨石忽在眼，不与他石类。
势压千万山，魑魅敢睥睨。
人言为洞天，我忻识胜地。
当馀生裂纹，旧传有深閟钥，
莫测神灵意。恋恋不能去，
而有感于已。平生喜搜访，
幽山殆有契。何以挽仰间，
来游者三世。先赋那敢攀，
灵光诚自愧。强裁五言诗，
未能无习气。诗成不须写，
阿龟聊复识。
次曾宏父韵 其四
沈与求（宋代）

未用欣然念可人，世间那有白头新。出门更复推葱麦，笑杀扶风井大春。
和济翁弟惠诗二首
杨万里（宋代）

竟岁不得面，移书焉用频。
我方得吾弟，今岂有斯人。
海内友非少，谈间子独亲。
醉余无浪语，尤见醉中真。
闰九月九日幸总持寺登浮图应制
刘宪（唐代）

重阳登闰序，上界叶时巡。驻辇天花落，开筵妓乐陈。

城端刹柱见，云表露盘新。临睨光辉满，飞文动睿神。
题王晋卿平远溪山幅
黄庭坚（宋代）

风流子晋罢吹笙，小笔溪山刮眼明。
相倚鸳鸯得偎暎，一川风雨断人行。
满庭芳
黄公度（宋代）

其一曰，清樾才十亩，炎陬别一天。华堂依怪石，老木插飞烟。长夏绝无暑，乘风几欲仙。心闲境自胜，底处觅林泉。其二曰，意得壶觞外，心清杖屦间。簿书休吏早，花鸟向人闲。旧隐在何许，倦游殊未还。天涯赖有此，退食一开颜。和者甚多

一径叉分，三亭鼎峙，小园别是清幽。曲阑低槛，春色四时留。怪石参差卧虎，长松偃蹇BB48虬。携筇晚，风来万里，冷撼一天秋。

优游。销永昼，琴尊左右，宾主风流。且偷闲，不妨身在南州。故国归帆隐隐，西昆往事悠悠。都休问，金钗十二，满酌听轻讴。
宿屈家渡
钱界（清代）

灵均久逐江波逝，此地犹传古渡名。众壑分流归一水，悲笳无次逼三更。

半生劳役老将至，千载怀人心未平。莫问高阳旧行迹，梦中风露采芳蘅。
抛球乐·酒罢歌馀兴未阑
冯延巳（五代）

酒罢歌馀兴未阑，
小桥秋水共盘桓。
波摇梅蕊当心白，
风入罗衣贴体寒。
且莫思归去，
须尽笙歌此夕欢。
白牡丹
欧阳修（宋代）

蟾精雪魄孕云荄，春入香腴一夜开。
宿露枝头藏玉块，晴风庭面揭银杯。
宿海边山店
陈价夫（明代）

草舍依荒驿，孤村背夕阳。
海云秋漠漠，山霭夜苍苍。
木客歌畬月，鲛人泣岸霜。
谁能当此地，高枕不思乡。
句
萧固（宋代）

风变尉佗国，声欢舜帝民。
元日女道士受箓
贾岛（唐代）

元日更新夜，斋身称净衣。数星连斗出，万里断云飞。

霜下磬声在，月高坛影微。立听师语了，左肘系符归。
太湖诗·投龙潭（在龟山）
皮日休（唐代）

龟山下最深，恶气何洋溢？涎水瀑龙巢，腥风卷蛟室。
晓来林岑瀑，狞色如怒日。气涌扑炱煤，波澄扫纯漆。
下有水君府，贝阙光比栉。左右列介臣，纵横守鳞卒。
月中珠母见，烟际枫人出。生犀不敢烧，水怪恐摧捽。
时有慕道者，作彼投龙术。端严持碧简，斋戒挥紫笔。
兼以金蜿蜒，投之光焌律。琴高坐赤鲤，何许纵仙逸。
我愿与之游，兹焉托灵质。
晚吟
王至淳（清代）

散步平湖岸，烟波浩渺中。月明天在水，云断树浮空。

吹笛惊山鹿，弹琴送渚鸿。时来坐幽阁，孤寂与谁同。
蓦山溪
晁端礼（宋代）

栏干十二，倚遍还重倚。一曲一般愁，对芳草、伤春千里。绮窗深处，还解忆人无，碧云辞，红叶字。曾仗东风寄。

缭墙深院，无路通深意。纵使得新声，又争知、相如名字。从来风韵，潇洒不禁愁，捻梨花，看菊蕊。应也成憔悴。
阮郎归（梨花）
赵文（宋代）

冰肌玉骨淡裳衣。素云翠枝。一生不晓摘仙诗。雪香应自知。

微雨後，禁烟时，洗妆君莫迟。东风不解惜妍姿。吹成蝴蝶飞。
诉衷情（木犀）
韩元吉（宋代）

疏疏密密未开时。装点最繁枝。分明占断秋思，一任晓风吹。

金缕细，翠绡垂。画阑西。嫦娥也道，一种幽香，几处相宜。
市桥成次韵
邓深（宋代）

雷雹平时生马蹄，偶冲暴涨去难追。
一年病涉愁无奈，今日安行喜可知。
虹饮江头愁雨霁，龙横水面暮云垂。
却怜舟楫无人渡，借我江心理钓丝。
和阎帅侍郎见寄
沈继祖（明代）

全荆百万兵屯云，甲光耀日争晶荧。
中有诗书礼乐师，声色不动今孔明。
幕府昼闲多啸咏，风流文采被诸生。
嗟予入蜀四载久，根未得承謦欬声。
今为属县方托迹，似闻号召将朝京。
荆州一纸贤十部，字画飞动诗语清。
居然二妙到蔀屋，再拜庄诵心已倾。
忆昔锦城秋月里，张侯更迭赋歌行。
人生聚散不可料，如月圆缺与阴晴。
岂期斐章辱赐和，骊珠宝璐箧笥盈。
傥因徐辟见孟子，有志未就公其成。
晓发鹅湖
洪炎（宋代）

万松参岭路，千亩动春耕。不复红鹅下，空馀碧涧横。

佛扃穿缥缈，仙驭锁峥嵘。道释分殊境，篮舆许我行。
题贾巡官林亭
杨巨源（唐代）

白鸟闲栖亭树枝，绿樽仍对菊花篱。许询本爱交禅侣，

陈寔由来是好儿。明月出云秋馆思，远泉经雨夜窗知。

门前长者无虚辙，一片寒光动水池。
怀方子及时谪滇南盐官
俞安期（明代）

一辞画省动经年，疲马长驱万里天。
汉女蛾眉同辇妒，楚臣芳草异乡怜。
谪居敢怨监盐井，领郡应须乞酒泉。
魂梦苍茫愁远道，夜郎西去总蛮烟。
阿𧞔曲和赵璞函娵隅集中作
陈文述（清代）

东寺花幢梵声起，马蹄逸矣平章死。千秋遗恨泣韶颜，一片清泠桥下水。

段家九叶擅雄才，亲为梁王百战来。已见红军归蜀道，俄闻玉女降秦台。

秦台明月夜当午，烛暗双花闻笑语。苍山岚暖郁朝云，洱海波春蒸暮雨。

雨云暮暮复朝朝，翠被浓香梦不消。甲帐健儿横铁笛，丁帘侍女按璚箫。

甲帐丁帘行乐地，鱼腹有人传锦字。鸳鸯独宿亦无憀，屏帷春雨悲捐弃。

七星关外认归程，旧侣难忘故剑情。孤坐肉屏听铁立，果然小别抵三生。

碧鸡金马无传箭，重来祇为新婚恋。方幸蛾眉百岁齐，谁知雀胆中宵变。

愿共双飞返故林，夜深苦口说丁宁。可怜儿女更番动，争奈英雄不肯听。

来朝闻变惊魂碎，黄泉虽誓身难代。佛塔烟中哭鬼雄，蟂矶心事真无奈。

云片波潾吊影孤，雁门梦断泣呜呜。从臣更惜杨渊海，灵草难寻押不芦。

西师重袭仍难制，呼救空劳走书币。虎子难堪此日言，狙公应悔当年计。

已卜天心眷建康，眼看走死笑梁王。菜坪华岫知何处，春草残墓吊夕阳。

玉案山平险难控，花暗银棱亦如梦。南征望重颍川侯，不容故事依唐宋。

祇有僧奴志不移，复仇心事托题诗。至今金齿江山外，尚有乌蛮说绣旗。
次韵麟洲龙仁夫游三茅山
俞德邻（宋代）

朝行良常南，暮息良常北。山水互萦纡，松篁相依绿。

尚拟效古人，夜游迭秉烛。嗟我独何为，红尘走车轴。

有如嗜饮者，性命寄芳醁。时于茅檐下，支颐望浮玉。

或梦泊西岩，汲湘然楚竹。终然缠世故，欲往竟未卜。

安得乘天风，翩翩出嚣俗。士生一世间，衣食贵裁足。

谁为翔蒿鴳，谁为冲霄鹄。誓将与子游，保此受命独。
颂古九十八首 其七十二
释印肃（宋代）

令导禅和翠微峰，铁壁铜墙路不同。遥指双林是归处，至今犹尚鬼儱通。
代弟茝咏梅画十景·风前
陈著（宋代）

打头二十四番信，吹透天香雪里枝。
总被诗人收拾去，封姨正自未能知。
锦堂春（留春）
程必（宋代）

最是元来，苦无风雨。只恁匆匆归去。看游丝、都不恨，恨秦淮新涨，向人东注。

醉里仙人，惜春曾赋。却不解、留春且住。问何人、留得住。怕小山更有，碧芜春句。
题丹灶四首
耿南仲（宋代）

穉川初隐地，山邃枕如城。
宝鼎丹何在，云衣骨亦轻。
马华父母叶氏挽词 其二
王柏（宋代）

瑶岩嵯峨兮龙翔凤飞，玄庐肃启兮松楸露晞。东望宰陇兮券台依依，灵辰不留兮夷床晓移。

紫萸黄菊兮奠祖一卮，熏炉经卷兮俨如生时。灵幄香销兮犹有嫔衣，音容寂寂兮万古永归。

龙㡛黼翣兮骖神魌，一声万里兮风号谷悲。
赠洪子需二首
洪咨夔（宋代）

莫恃青春两颊红，年来我已鬓如蓬。
盘洲野处源流在，早挹文名尉若翁。
李习之见药山
释了惠（宋代）

即今非见面，昔日不闻名。
一句添三句，篇章凑不成。
虎风口
李予望（清代）

山阴无坦途，扪萝转孤峭。一峰俯众壑，谽谺极幽眇。

草木亦森肃，雄风鸣万窍。岂有负嵎形，空怀履尾教。

机括应已忘，凌虚发长啸。
草衣文殊赞
释心月（宋代）

披草衣，执具书。
面不洗，头不梳。
是文殊，非文殊。
拟议台山路转迂。
东风吟和冼少汾并寄少汾同社诸君 其四
王渐逵（明代）

自从容谷少来音，云馆烟扉卧夕阴。惟有东风旧相识，漫随明月温江浔。
宫词 其七十四
花蕊夫人徐氏（唐代）

安排竹栅与笆篱，养得新生鹁鸽儿。宣受内家专喂饲，花毛间看总皆知。
暑热思风
王令（宋代）

坐将赤热忧天下，安得清风借我曹？
力卷雨来无岁旱，尽吹云去放天高。
岂随虎口令轻啸，愿助鸿毛绝远劳。
江海可怜无际岸，等闲假借作波涛。
泰伯墓
蒋遵路（清代）

神禹开天奠此疆，让皇继至变蛮方。会稽迟霸兴于越，吴地高风自有商。

梅里邑居传百代，皇山碑版照吾乡。古邱遥望安阳冢，报赛村人伏腊长。
春日
赵崇嶓（宋代）

勾芒畅生意，惠风改繁霜。
日月天清明，桃李春辉光。
庶情悉萌达，众羽同飞翔。
乘时各有适，皞皞齐康庄。
山人感物化，欣惬殊未央。
回视元气初，万端一微茫。
我欲观其微，因之问鸿荒。
孟淳仰瞻圣驾
邓克中（宋代）

辇路春风锦绣张，裁红剪绿斗芬芳。
黄罗伞底瞻天表，万叠明霞捧太阳。
王君猷花圃八绝·临清桥
姚勉（宋代）

通渠入小池，循除虢虢鸣。
群鱼忽悠然，过桥闻屐声。
驯鹿歌
弘历（清代）

我闻方蓬海中央，仙人来往骑白鹿。然疑未审今见之，驯良迥异麇麛族。

际天巨浪浩茫茫，浮黍几粒排岛麓。其民太古复太古，穴为居室鱼衣服。

比来入化职贡皮，副以驯麋厥角曲。招之即来麾之去，锦鞍可据箱可服。

怪底秦宫呼作马，不然函谷曾乘犊。顶间疑挂七星符，雪毛皑皑两睛绿。

讵如豢鹤剪玉翎，还嗤逸𪊍饮霜镞。丹青昔漏右相图，牝牡今并飞龙牧。
以诗句咏梅·一枝犹傍故人香
方蒙仲（宋代）

山林殊市朝，易隔故人面。
珍重山中人，留面长相见。
玉河泛舟至玉泉 其一
弘历（清代）

不冻灵源川路连，溶溶新水漾轻涟。缓移画舫过石舫，背触凭参离即禅。
扬子
王安石（宋代）

千古雄文造圣真，眇然幽思入无伦。
他年未免投天禄，虚为新都著剧秦。
奉寄李十五秘书二首
杜甫（唐代）

避暑云安县，秋风早下来。暂留鱼复浦，同过楚王台。

猿鸟千崖窄，江湖万里开。竹枝歌未好，画舸莫迟回。

行李千金赠，衣冠八尺身。飞腾知有策，意度不无神。

班秩兼通贵，公侯出异人。玄成负文彩，世业岂沉沦。
次韵留友直道士来访
陈著（宋代）

九六荡摩中，几人閒处同。
浮生丝傀儡，后计石婆翁。
事事休休过，时时咄咄空。
何如仙羽健，来往傲方蓬。
次韵沪帅范郎中再和所送李季允韵见寄
魏了翁（宋代）

人老边关未得师，行违行速只安时。
令随天阔风遥岭，语挟春来草梦池。
旧垒无华閒睥睨，新机有句到侏离。
孤衷耿耿无人会，只傍天公作己知。
之官婺州
姜特立（宋代）

一夕霜风扫翠微，宦情何似客情悲。
留连祖帐临分日，徙倚家情欲去时。
三载奉祠心似水，一番挈累鬓成丝。
高飞深泳惭鱼鸟，临水看云有所思。
八月二十五日过南豅 其二
韩淲（宋代）

岩桂苦未花，寻香上扁舟。溯洄得蹊间，微步理旧游。

鲜鲜见新枝，幽芳浩难收。回首城市尘，所憩因少留。
喜晴
仇远（元代）

新岁连朝喜遇晴，宜人宜谷最关情。
郊原尚觉春光薄，市井先传米价平。
趁暖飞虫生灭易，向阳征雁去留轻。
北门冷掾无公事，閒看官梅野柳争。
句
赵成伯（宋代）

只有当年燕子楼。
闻鸿有感时舍弟佥举卒于燕
谢承举（明代）

寒林一夜起霜风，雁不成行散晓空。洲渚有花摇岁月，雪泥无迹辩西东。

天衢杳杳真非远，云路冥冥竟莫通。独把遗文伤阿弟，鹡鸰原上此情同。
玄度以诗责偿卜筑之约用来韵答之
张萱（明代）

卖文曾办买邻金，故国移居始自今。欲向烟霞寻旧侣，况逢山水有清音。

飞鸿踏雪仍留迹，倦鸟移巢却择林。莫怪绕枝犹未定，啜醨渔父已知心。